**Mackinac Island**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și noi tot himere de umbră eram,

Pripași ai luminii rătăcind în amurg

Scrânciob de vise, martori ai nopții

Născătoare de sori și de stele.

Înveșmântați în giulgi de ivoriu

Am ridicat pânzele vechilor corăbii

Spre furnicarul de insule din Marile Lacuri

Spre Mackinac Island, țara liliecilor ,

O carapace verde, tocită, de broască

Țestoasă plutind deasupra valurilor

Sculptate de vânturile canadiene.

Și în briza caldă a iluziilor am simțit

Topindu-se în noi auraria plumbului,

A zăcămintelor de cupru oxidat

În rețetar de vechi alchimii indiene.

În freamătul liniștit, extaz al reculegerii

Hydrangea azurului și-a deschis aripile,

Floare albastră în glastra lacurilor.

Columb era din nou la țărmuri cu armada

Pe care indienii încă nu o puteau vedea

Dar înțelegeau totul din neliniștea valurilor

Clipocind pe nisipul galben ca aurul.

În Mackinac Island, insula șerpilor,

Am căutat ouă de vipere în labirinturile

Întortochiate ale protoistoriei indiene

La izvoarele adânci ale ființei lor

Și am găsit acolo în întuneric ascunsă,

Supusă damnarea de a nu putea evada

Din conturul formelor și al ritualurilor

Din cauza prisosului lor de imaginație.

Copyright © 2017 Marin Mihalache